ตลาดหุ้นเอเชียร่วงลงเช้านี้ เหตุวิตกภาวะเศรษฐกิจโลก
ตลาดหุ้นเอเชียปรับตัวลดลงในช่วงเช้าวันนี้ เนื่องจากความวิตกกังวลเกี่ยวกับภาวะเศรษฐกิจโลกได้ฉุดตลาดหุ้นทั่วโลกร่วงลง
24 ส.ค. 2558

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ เนื่องจากความวิตกกังวลเกี่ยวกับภาวะเศรษฐกิจโลกได้ฉุดตลาดหุ้นทั่วโลกร่วงลง
โดยดัชนี MSCI Asia Pacific ร่วงลง 0.9% สู่ระดับ 130.30 จุด เมื่อเวลาประมาณ 9.00 น.ตามเวลาโตเกียว
ส่วนดัชนี NIKKEI 225 ตลาดหุ้นญี่ปุ่นเปิดวันนี้ที่ 19,075.05 จุด ลดลง 360.78 จุด, ดัชนี TAIEX ตลาดหุ้นไต้หวันเปิดวันนี้ที่ 7,719.63 จุด ลดลง 67.29 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,860.03 จุด ลดลง 16.04 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,918.24 จุด ลดลง 52.77 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,553.25 จุด ลดลง 21.42 จุด
ทั้งนี้ ตลาดหุ้นทั่วโลกต่างปรับตัวลดลงเมื่อวันศุกร์ที่ผ่านมา โดยตลาดหุ้นจีนยังคงลดลงอย่างต่อเนื่อง หลังผลการสำรวจของไคซิน (Caixin) บ่งชี้ว่า ดัชนีผู้จัดการฝ่ายจัดซื้อ (PMI) ภาคการผลิตในเบื้องต้นของจีนร่วงแตะระดับต่ำสุดในรอบ 77 เดือนที่ 47.1 ในเดือนส.ค. จากระดับ 47.8 ในเดือนก.ค. ในขณะที่ตลาดหุ้นยุโรปก็ปรับตัวลดลงเช่นเดียวกัน
นอกจากนี้ ตลาดหุ้นสหรัฐยังได้รับแรงกดดันจากรายงานของมาร์กิตที่ระบุว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของสหรัฐปรับตัวลงสู่ระดับ 52.9 ในเดือนส.ค. ซึ่งเป็นระดับต่ำสุดนับตั้งแต่เดือนต.ค.2556 จากระดับ 53.8 ในเดือนก.ค.